
	Παρενθέσεις και εισαγωγικά
Παρουσίαση ποιητικής συλλογής
της Αλεξάνδρας Γαλανού
στο Σπίτι της Κύπρου

Tην Τρίτη 19 Απριλίου 2016 και ώρα 20:00 θα πραγματοποιηθεί στο Σπίτι της Κύπρου, Ξενοφώντος 2Α Σύνταγμα, η παρουσίαση της ποιητικής συλλογής της Αλεξάνδρας Γαλανού, Παρενθέσεις και εισαγωγικά, που κυκλοφορεί από τις εκδόσεις Μελάνι.
Για το βιβλίο θα μιλήσουν ο ποιητής, κριτικός λογοτεχνίας Κώστας Παπαγεωργίου και η ποιήτρια, δοκιμιογράφος Ευτυχία-Αλεξάνδρα Λουκίδου. Ποιήματα θα διαβάσει η ηθοποιός Χριστίνα Αλεξανιάν.
Ένα οδοιπορικό των λέξεων στα άνυδρα τοπία του έρωτα, στην πικρή μνήμη του τόπου, στην ξενιτιά των ματαιώσεων και των ποικίλων ανατροπών. Το βλέμμα πέφτει αμείλικτο επάνω στη φθορά. Δεν της χαρίζεται, δε σπαταλιέται σε ανούσιους εξωραϊσμούς αλλά αποκαλύπτει και σχολιάζει τα κεκρυμμένα. Ποιήματα ποιητικής αναλαμβάνουν να οριοθετήσουν το πλαίσιο όπου κινούνται τα αδιέξοδα, καταδεικνύοντας τη δυνατότητα του στίχου κι άλλοτε την αδυναμία του να αποκρυσταλλώσει την βαθιά στιγμή. Ο έρωτας κι η έντασή του, μοτίβο που επανέρχεται, ευελπιστεί να εγκαταστήσει τη λάμψη του σώματος στο αμείλικτο του χρόνου, ενώ η ύπαρξη -με τη βοήθεια του σαρκασμού και της λεπτής ειρωνείας- παλεύει και αντιστέκεται και φυσικά δεν καταδέχεται να απελπιστεί.

Ευτυχία-Αλεξάνδρα Λουκίδου

Η Αλεξάνδρα Γαλανού γεννήθηκε στη Λάρνακα. Ζει και εργάζεται στη Λευκωσία. Σπούδασε Κοινωνιολογία στη Νέα Υόρκη κι έκανε μεταπτυχιακές σπουδές στον ίδιο κλάδο με ειδίκευση στην Κοινωνική Ψυχολογία. Έχει εκδώσει τρεις ποιητικές συλλογές.  Το 2003 τιμήθηκε με το Βραβείο Ποίησης Κώστα Μόντη. Ποιήματά της έχουν συμπεριληφθεί σε ποιητικές  ανθολογίες, ελληνικές και ξένες και έχουν μεταφραστεί στα γαλλικά, ιταλικά, αγγλικά, γερμανικά, βουλγαρικά και τουρκικά.

